Die Atrium, Nedbank Sandton - Donderdag, 27 Augustus 2009, 18h30
Proe uitmuntende wyne, ontmoet van Suid-Afrika se top wynmakers en maak ‘n aanbod op eksklusiewe versamelaarswyne tydens ‘n Stille Veiling by die 2009 Nedbank Kaapse Wynmakersgilde Showcase wat plaasvind op Donderdag, 27 Augustus by die Atrium, Nedbank Sandton.
Geniet die 2009 Nedbank Kaapse Wynmakersgilde wyne, so wel as keldertrotswyne van lede van die Gilde. Maak dan ‘n aanbod tydens die Stille Veiling op skaars, eksklusiewe wyne van vorige Gilde Veilings, geteken deur die wynmaker self. Hierdie besonderse wyne wat andersins onbekombaar sou wees, sluit ‘n Boekenhoutskloof CWG Syrah 2005, ‘n Overgaauw CWG Cape Vintage Reserve 1998 en ‘n Cabernet Sauvignon 2004 van Le Riche wyne in. Die Stille Veiling vind plaas ten bate van die Nedbank Kaapse Wynmakersgilde Ontwikkelingstrust. Die Trust wat gestig is in 1999, help met die opleiding en bemagtiging van jongmense afkomstig van voorheen benadeelde gemeenskappe in die wynbedryf en sluit die Gilde se Protégé-program in wat jong, toekomstige wynmakers ondersteun.
Die wyne wat alleenlik verkry kan word tydens die Gilde se Veiling in Oktober, word puntenerig gekies deur die lede van die Gilde tydens ‘n blinde proe en slegs wyne wat tegniese uitnemendheid en uitstekende verouderingspotensiaal vertoon, word gekeur. Hierdie deurdagte proses verseker dat elke wyn wat met die Kaapse Wynmakersgilde etiket pronk, waarlik ‘n wyn van uitmuntende kwaliteit is.
Die Nedbank Kaapse Wynmakersgilde Veiling vind plaas op Saterdag, 3 Oktober om 09h00 by die Spier Konferensiesentrum in die Stellenbosch Wynland. Die Veiling is oop aan die publiek en voornemende kopers wat nie die veiling op die dag kan bywoon nie, kan vooruit by die Gilde registreer en gebruik maak van hulle telefoniese en gevolmagtigde biefasiliteite.
Die Johannesburg CWG Showcase begin om 18h30 – 21h30 op Donderdag, 27 Augustus by Die Atrium, Nedbank Sandton. Wynliefhebbers sal ook die geleentheid gegun word om heerlike kaase van produseerders soos Fairview, Simonsberg, Zewenwacht, Leyden, Indezi, Kwaito en Goude oor die lippe te neem. Die Kaapstad Showcase vind plaas op Donderdag, 20 Augustus by die Kaapse Internasionale Konferensiesentrum (KIKS).
Kaartjies beloop R100 per persoon en sluit ‘n proeglas in. Vir bespreekings en meer inligting, skakel 021 852 0408, stuur ‘n e-pos aan bookings@capewinemakersguild.com of besoek www.capewinemakersguild.com. Kaartjies sal ook beskikbaar wees by die deur.
2009 Stille Veiling Wyne:
Ataraxia Serenity 2006
Beyerskloof CWG Cape Blend 2006
CWG Syrah 2005
CWG Boplaas Port 2003
CWG Shiraz 2005
Chris Keet Wines
Cordoba Crescendo 1998
CWG Koetshuis Semillon 2007
CWG Engelbrecht Els 2006
CWG Love Handles 2004
CWG Shiraz/Viognier 2002
CWG Cabernet Sauvignon 1999
CWG Gravel Hill Shiraz 2000
CWG Lands End Sauvignon Blanc 2008
CWG Chardonnay 2007
CWG Cape Blend 2006
CWG Dos Años Shiraz 2004
CWG Auction Reserve 2005
CWG Decorous Sauvignon Blanc 2008
CWG Cape Vintage Reserve 1998
CWG Shiraz Viognier 2006
CWG Shiraz 2003
CWG Chenin Blanc 2007
The Company of Wine P.
Kumkani Shiraz Viognier 2006
CWG Terre Rouge 2005